S-93/2017

Mál þetta, sem dómtekið var 12. þessa mánaðar, var höfðað með ákæru útgefinni af lögreglustjóranum á Suðurnesjum 13. síðasta mánaðar, á hendur A-x-x D-x-x, kt. 000000-0000, Torfufelli 25 í Reykjavík, „fyrir umferðarlagabrot í Reykjanesbæ með því að hafa sunnudaginn 1. janúar 2017, ekið bifreiðinni [...], sviptur ökurétti, undir áhrifum áfengis og ávana- og fíkniefna (í blóði mældist vínandi 0,96 ‰ og amfetamín 200 ng/ml og tetrahýdrókannabínól 3,8 ng/ml) og með því ekki getað stjórnað ökutækinu örugglega suður Grænásbraut í átt að Skógarbraut uns aksturinn var stöðvaður við Skógarbraut 923“ og að hafa þannig brotið gegn 1. mgr., sbr. 2. mgr. 45. gr., 1. mgr., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006, og 3. gr. laga nr. 24/2007.

Í ákæru er þess krafist að ákærði verði dæmdur til refsingar, greiðslu alls sakarkostnaðar og til að sæta sviptingu ökuréttar samkvæmt 101. gr. og 102. gr. umferðarlaga nr. 50/1987, sbr. 25. og 26. gr. gr. laga nr. 44/1993, sbr.18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt framlögðu sakavottorði á ákærði að baki sakaferil sem nær aftur til ársins 2010, en þar af hafa eftirgreind brot áhrif við ákvörðun refsingar nú. Með dómi 1. júní það ár var hann dæmdur til sektargreiðslu og tímabundið sviptur ökurétti fyrir akstur sviptur ökurétti og undir áhrifum áfengis og ávana- og fíkniefna, auk brots gegn 1. mgr. 4. gr. umferðarlaga. Með dómi 5. janúar 2011 var hann dæmdur til greiðslu sektar og tímabundinnar sviptingar ökuréttar fyrir hraðakstur, akstur sviptur ökurétti, ölvunarakstur og akstur undir áhrifum ávana- og fíkniefna. Með dómi 8. apríl sama ár var hann dæmdur í 45 daga fangelsi og til tímabundinnar sviptingar ökuréttar, fyrir akstur sviptur ökurétti og undir áhrifum ávana- og fíkniefna. Þau brot sem ákærði var sakfelldur fyrir með þeim dómi, að einum sviptingarakstri frátöldum, framdi hann áður en dómurinn 5. janúar sama ár gekk og var honum að því leyti gerður hegningarauki, en framangreint sviptingarakstursbrot framdi hann eftir þann tíma. Með dómi 16. maí 2012 var hann dæmdur í sjö mánaða fangelsi og sviptur ökurétti ævilangt, fyrir brot gegn lögum um ávana- og fíkniefni, þjófnaðarbrot, akstur sviptur ökurétti og undir áhrifum áfengis og ávana- og fíkniefna. Með dómi 12. febrúar 2013 var hann dæmdur í þriggja mánaða fangelsi fyrir að aka bifreið meðal annars í þrígang sviptur ökurétti og í eitt skipti einnig undir áhrifum ávana- og fíkniefna. Áréttuð var ævilöng ökuréttarsvipting ákærða. Eitt sviptingarakstursbrot ákærða í því máli, þar sem hann ók einnig of hratt, framdi ákærði áður en framangreindur dómur 16. maí 2012 gekk, en önnur brot sem hann var sakfelldur fyrir með dóminum 12. febrúar 2013, framdi hann eftir að dómurinn 16. maí 2012 gekk. Var refsing hans ákveðin sem hegningarauki. Þá var hann með dómi 3. apríl 2014 dæmdur í níu mánaða fangelsi fyrir akstur undir áhrifum ávana- og fíkniefna, ölvunarakstur og akstur sviptur ökurétti. Ævilöng ökuréttarsvipting hans var áréttuð. Með þeim brotum sem ákærði var þá sakfelldur fyrir rauf hann skilyrði reynslulausnar sem honum var veitt 8. mars 2013 á 170 daga eftirstöðvum refsingar og var reynslulausnin dæmd upp og ákærða dæmd refsing í einu lagi. Með dómi 1. október 2015 var honum gert að sæta fangelsi í átta mánuði fyrir að hafa á árinu 2015 tvívegis ekið bifreið sviptur ökurétti og í seinna skiptið að auki undir áhrifum ávana- og fíkniefna. Ævilöng ökuréttarsvipting hans var áréttuð. Loks var ákærði með dómi 20. maí á síðasta ári dæmdur í átta mánaða fangelsi og ævilöng ökuréttarsvipting hans áréttuð, vegna brota hans með því að aka sviptur ökurétti og undir áhrifum ávana- og fíkniefna fyrr sama ár.

Að framangreindum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, eftir 77. gr. sömu laga og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, hæfilega ákveðin fangelsi í tíu mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum, nemur 176.776 krónum vegna rannsóknar málsins, og þóknun skipaðs verjanda síns S-kk-ef K-kk-ef K-kk-ef hæstaréttarlögmanns, sem þykir hæfilega ákveðin 84.320 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, A-x-x D-x-x, sæti fangelsi í tíu mánuði.

Ákærði er sviptur ökurétti ævilangt.

Ákærði greiði 261.096 krónur í sakarkostnað, þar með talda þóknun skipaðs verjanda síns, S-kk-ef K-kk-ef K-kk-ef hæstaréttarlögmanns, 84.320 krónur.

H-kk-nf Þ-kk-nf